CELEX: 52021PC0482
Language: hu
Date: 2021-08-19
Title: Javaslat A TANÁCS VÉGREHAJTÁSI HATÁROZATA a Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2018/1493 végrehajtási határozat módosításáról

EURÓPAI BIZOTTSÁG
            Brüsszel, 2021.8.19.
            COM(2021) 482 final
            2021/0274(NLE)
            Javaslat
            A TANÁCS VÉGREHAJTÁSI HATÁROZATA 
            a Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2018/1493 végrehajtási határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héairányelv
                  1
               ) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2021. február 25-én iktatott levelében Magyarország felhatalmazást kért egy, a héairányelv 26. cikke (1) bekezdésének a) pontjától, 168. cikkétől és 168a. cikkétől eltérő intézkedés alkalmazásának folytatására annak érdekében, hogy továbbra is korlátozhassa a héalevonási jogot bizonyos, nem kizárólag üzleti célra használt személygépkocsik bérbevétele tekintetében. Kérelméhez mellékelt egy jelentést, amely tartalmazza a levonási jogra alkalmazni tervezett százalékos arány értékelését.
            
            
               A héairányelv 395. cikke (2) bekezdésének megfelelően a Bizottság 2021. április 7-én kelt levelében tájékoztatta a többi tagállamot Magyarország kérelméről. A Bizottság 2021. április 8-án kelt levelében értesítette Magyarországot arról, hogy birtokában van a kérelem elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv 168. és 168a. cikke alapján az adóalany jogosult az általa fizetendő adó összegéből levonni az adóköteles tevékenységeinek folytatása céljából megvalósított beszerzésekre kivetett héa összegét. Az említett irányelv 26. cikke (1) bekezdésének a) pontja értelmében héaelszámolási kötelezettség áll fenn azokban az esetekben, amikor a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel, amennyiben az ilyen termékek héája teljesen vagy részben levonható volt. E rendszer lehetővé teszi az eredetileg levont héaösszeg behajtását a magáncélú használat tekintetében.
            
            
               A személygépkocsik esetében nehéz ezt a rendszert alkalmazni, különösen mivel nem könnyű különbséget tenni a magáncélú és az üzleti célú használat között. Amennyiben a használatról nyilvántartás készül, annak vezetése külön terhet ró a vállalkozásokra, ellenőrzése pedig a közigazgatási szervekre.
            
            
               A héairányelv 395. cikke értelmében a tagállamok az adóbeszedés egyszerűsítése, illetve egyes adócsalások és -kikerülések megelőzése érdekében a héairányelv rendelkezéseitől eltérő intézkedéseket alkalmazhatnak, amennyiben arra a Tanácstól felhatalmazást kaptak.
            
            
               
                  Magyarországnak az (EU) 2018/1493 tanácsi végrehajtási határozat
                     2
                   alapján jelenleg jogában áll, hogy 50 %-ra korlátozza a héalevonási jogot a nem kizárólag üzleti célra használt személygépkocsik bérbevételéhez kapcsolódó kiadások tekintetében levonható héa esetében, és mentesítse az adóalanyokat azon kötelezettség alól, hogy szolgáltatásnyújtásként kezeljék a szóban forgó személygépkocsik nem üzleti célra történő használatát. Az intézkedés hatálya alá tartozó személygépkocsik az alapvetően legfeljebb 9 fő szállítására tervezett, legfeljebb 5 tonna össztömegű gépjárművek. Az áruszállításra tervezett járművek, a különleges rendeltetésű járművek (darus kocsik, tűzoltókocsik, betonkeverő kocsik), a 10 vagy annál több személy szállítására tervezett járművek, valamint a vontatók és a pótkocsik nem tartoznak a héalevonási jog korlátozásának hatálya alá, hanem a szokásos szabályok vonatkoznak rájuk. Azok az adóalanyok, akik nem kívánják alkalmazni az 50 %-os levonási határértéket, hanem a tényleges üzleti célú használat arányában történő héalevonás lehetőségét szeretnék választani, megtehetik ezt, feltéve, hogy tételes kimutatással rendelkeznek a bérelt személygépkocsi üzleti használatát illetően. Az említett tanácsi végrehajtási határozat 2021. december 31-én hatályát veszti.
               
               
                  Magyarország kérelmezte az eredeti adólevonás meghatározott százalékos átalányértékre való korlátozására és ennek fejében a vállalkozásoknak a magáncélú használat adózási célból történő elszámolása alóli mentesítésére vonatkozó felhatalmazás meghosszabbítását. Magyarország arról tájékoztatta a Bizottságot, hogy az intézkedés meghosszabbításának okai nagyrészt megegyeznek az előző kérelemben leírt okokkal. Magyarország megerősíti, hogy a különös intézkedés mind a vállalkozások, mind az adóhatóságok számára pozitív eredményt hozott, és továbbra is fennáll az eltérés létjogosultsága. Az (EU) 2018/1493 tanácsi végrehajtási határozat 5. cikkének megfelelően Magyarország benyújtotta a héalevonás tekintetében meghatározott százalékos határértékre vonatkozó jelentést is. Magyarország megítélése szerint az alkalmazott 50 %-os határérték továbbra is megfelelő. A szolgáltatott adatok szerint a bérelt céges autók esetében a magánhasználat becsült aránya a 2016–2019-es időszakban 43 % és 53 % között mozgott. Mivel a becslés közvetett bizonyítékokon és feltételezéseken alapul, és ebből kifolyólag a valósnál magasabb értéket eredményezhet, Magyarország nézete szerint az előzetesen felszámított héa levonására vonatkozó 50 %-os határérték tűnik a legmegfelelőbbnek. Ezenkívül az adóhatóság ellenőrzési tapasztalatai azt mutatják, hogy az ellenőrzött adóalanyok döntő többsége – hozzávetőlegesen 90–95 %-a – az 50 %-os diktált levonási hányadot alkalmazza. Magyarország szerint ennek oka nyilvánvalóan az, hogy a szóban forgó adóalanyok ezáltal mentesülnek a tételes nyilvántartásra vonatkozó adminisztratív kötelezettség alól, és hogy az 50 %-os magánhasználati arány kellő pontossággal közelíti meg a gyakorlatot.
               
               
                  Tekintettel arra, hogy a különös intézkedés kedvezően befolyásolja az adózók és az adóhatóságok adminisztratív terheit, javasolt az eltérő intézkedés alkalmazását egy újabb korlátozott időszakra, 2024. december 31-ig engedélyezni. Meghosszabbítás kérelmezése esetén a kérelmet és a hozzá csatolt, az alkalmazott százalékos arány értékeléséről szóló jelentést 2024. március 31-ig el kell juttatni a Bizottsághoz.
               
            
            
               •Összhang a szabályozási terület jelenlegi rendelkezéseivel
            
            
               Az adólevonási joghoz kapcsolódó hasonló eltérésekre más tagállamok (Észtország
                  3
               , Lettország
                  4
               , Horvátország
                  5
               , Lengyelország
                  6
               , Olaszország
                  7
                és Románia
                  8
               ) is engedélyt kaptak.
            
            
               A héairányelv 176. cikke értelmében a Tanácsnak meg kell állapítania, hogy milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Ebből kifolyólag számos felfüggesztő („standstill”) rendelkezés létezik, amely korlátozza a személygépkocsikkal kapcsolatos héalevonási jogot.
            
            
               
                  A korábbi olyan kezdeményezések ellenére, amelyek annak szabályozására irányultak, hogy mely kiadáskategóriák tartozzanak a levonási jogra vonatkozó korlátozások hatálya alá
                     9
                  , a szóban forgó eltérés mindaddig indokolt, amíg uniós szinten nem kerül sor az idevágó szabályok harmonizálására.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
         
         
            
               •Szubszidiaritás (nem kizárólagos hatáskör esetén)
            
            
               
                  A héairányelvnek a javaslat alapját képező rendelkezésére való tekintettel a szubszidiaritás elve nem alkalmazandó.
               
            
            
               •Arányosság
            
            
               A határozat felhatalmazást ad egy tagállam számára, annak saját kérelme alapján, kötelezettséget tehát nem keletkeztet.
            
            
               
                  Az eltérés korlátozott hatályára tekintettel a különös intézkedés arányban áll a kitűzött célokkal, vagyis az adóbeszedési eljárás egyszerűsítésére és egyes adócsalások és -kikerülések megelőzésére irányuló törekvésekkel. Figyelembe véve annak lehetőségét, hogy a vállalkozások a valós kötelezettségeiknél kevesebbet vallanak be, valamint azt, hogy mekkora terhet róna az adóhatóságokra a járműhasználat-elszámolás ellenőrzése, az 50 %-os korlátozás egyszerűsítené a héabeszedést az adott ágazatban.
               
            
            
               •A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               A héairányelv 395. cikke értelmében a hozzáadottérték-adóra vonatkozó közös rendelkezésektől kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. A tanácsi végrehajtási határozat a legmegfelelőbb jogi aktus, mivel az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat Magyarország kérelmén alapul és kizárólag ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A javaslat célja, hogy mentesítse az adóalanyokat a bérelt céges autók magáncélra történő használatának nyilvántartására vonatkozó kötelezettség alól és ezáltal egyszerűsítse az adóbeszedési eljárást, valamint ezzel egyidejűleg megelőzze az adócsalások és -kikerülések egyes formáit. A javasolt intézkedésnek tehát várhatóan kedvező hatása lesz a vállalkozások és az adóhatóságok szempontjából egyaránt. Magyarország megfelelőnek ítélte ezt a megoldást, amely hasonló más múltbeli és jelenlegi eltérésekhez.
               
            
            
               4.KÖLTSÉGVETÉSI VONZATOK
            
            
               A javaslat nem érinti hátrányosan az Unió héából származó saját forrásait.
            
            
               5.EGYÉB ELEMEK
            
            
               
                  A javaslat időben korlátozott, és hatályvesztésre vonatkozó rendelkezést tartalmaz, amely 2024. december 31-én lép életbe.
               
               
                  Amennyiben Magyarország az eltérést lehetővé tévő intézkedés újabb, 2024 utánra történő kiterjesztését venné fontolóra, legkésőbb 2024. március 31-ig meghosszabbítás iránti kérelmet és a százalékos határérték értékelését is tartalmazó jelentést kell benyújtania a Bizottsághoz.
               
            
         
         
            
               2021/0274 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2018/1493 végrehajtási határozat módosításáról
               
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  10
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)Magyarország az (EU) 2018/1493 tanácsi végrehajtási határozat
                  11
                útján felhatalmazást kapott arra, hogy 2021. december 31-ig alkalmazzon egy különös intézkedést, amely egyrészről – a 2006/112/EK irányelv 168. és 168a. cikkétől eltérve – 50 %-os mértékűre korlátozza a hozzáadottérték-adó (a továbbiakban: héa) levonására való jogot a nem kizárólag üzleti célra használt személygépkocsikkal kapcsolatos kiadások esetében, másfelől pedig – az említett irányelv 26. cikke (1) bekezdésének a) pontjától eltérve – nem ellenérték fejében nyújtott szolgáltatásként kezeli az adóalany vállalkozásának vagyonát képező személygépkocsi nem üzleti célú használatát, amennyiben a szóban forgó gépkocsi az említett végrehajtási határozat 1. cikke alapján engedélyezett korlátozás hatálya alá tartozik (a továbbiakban: különös intézkedés).
            
            
               (2)A Bizottságnál 2021. február 25-én iktatott levelében Magyarország felhatalmazást kért a különös intézkedés alkalmazásának folytatására (a továbbiakban: meghosszabbítás iránti kérelem).
            
            
               (3)A 2006/112/EK irányelv 395. cikke (2) bekezdése második albekezdésének megfelelően a Bizottság 2021. április 7-én kelt levelében továbbította Magyarország meghosszabbítási iránti kérelmét a többi tagállamnak. A Bizottság 2021. április 8-án kelt levelében értesítette Magyarországot arról, hogy birtokában van a kérelem elbírálásához szükséges valamennyi információnak.
            
            
               (4)Az (EU) 2018/1493 végrehajtási határozat 5. cikkének megfelelően Magyarország a meghosszabbítás iránti kérelméhez csatolva benyújtott egy jelentést, amely tartalmazza a héalevonás tekintetében meghatározott százalékos arány értékelését. A jelenleg rendelkezésre álló információk, nevezetesen a személygépkocsik magáncélú használatával kapcsolatos adóhatósági ellenőrzési tapasztalatok és statisztikai adatok alapján Magyarország a meghosszabbítás iránti kérelmében megerősíti, hogy az 50 %-os határérték továbbra is indokolt és megfelelő. Ezenkívül a különös intézkedés eredményesen csökkentette mind a vállalkozások, mind az adóhatóságok adminisztratív terheit. Ezért indokolt felhatalmazni Magyarországot a szóban forgó különös intézkedés alkalmazásának folytatására.
            
            
               (5)A különös intézkedés időbeli hatályának meghosszabbítását a szóban forgó intézkedés eredményességének és a százalékos arány megfelelő voltának értékeléséhez szükséges időtartamra kell korlátozni. Magyarországot tehát indokolt felhatalmazni arra, hogy meghatározott ideig, nevezetesen 2024. december 31-ig folytathassa a különös intézkedés alkalmazását.
            
            
               (6)Amennyiben Magyarország úgy ítéli meg, hogy a felhatalmazás időbeli hatályát 2024 utánra is ki kell terjeszteni, az alkalmazott százalékos határérték értékelését tartalmazó jelentést és a meghosszabbítás iránti kérelmet legkésőbb 2024. március 31-ig be kell nyújtania a Bizottságnak.
            
            
               (7)A különös intézkedés a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni, és nem lesz kedvezőtlen hatással az Unió héából származó saját forrásaira.
            
            
               (8)Az (EU) 2018/1493 végrehajtási határozatot ezért ennek megfelelően módosítani kell,
            
            
               ELFOGADTA EZT A HATÁROZATOT:
            
            
               1. cikk
            
            
               Az (EU) 2018/1493 végrehajtási határozat 5. cikkének helyébe a következő szöveg lép:
            
         
         
            
               „5. cikk
            
            
               Ezt a határozatot 2019. január 1-jétől 2024. december 31-ig kell alkalmazni.
            
            
               Az e határozatban megadott felhatalmazás időbeli hatályának meghosszabbítására irányuló kérelmet 2024. március 31-ig be kell nyújtani a Bizottsághoz, és csatolni kell hozzá az 1. cikkben foglalt százalékos arány értékelését tartalmazó jelentést.”
            
            
               2. cikk
            
            
               Ennek a határozatnak Magyarország a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács (EU) 2018/1493 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 44. o.).
               
               
                  
                     (3)
                  
                        A Tanács (EU) 2017/1854 végrehajtási határozata (2017. október 10.) az Észt Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő intézkedés alkalmazására történő felhatalmazásáról szóló 2014/797/EU végrehajtási határozat módosításáról (HL L 265., 2017.10.14., 17. o.).
               
               
                  
                     (4)
                  
                        A Tanács (EU) 2018/1921 végrehajtási határozata (2018. december 4.) a Lettországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2015/2429 végrehajtási határozat módosításáról (HL L 311., 2018.12.7., 36. o.).
               
               
                  
                     (5)
                  
                        A Tanács (EU) 2018/1994 végrehajtási határozata (2018. december 11.) Horvátországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő különös intézkedés bevezetésére történő felhatalmazásáról (HL L 320., 2018.12.17., 35. o.).
               
               
                  
                     (6)
                  
                        A Tanács (EU) 2019/1594 végrehajtási határozata (2019. szeptember 24.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról szóló 2013/805/EU végrehajtási határozat módosításáról (HL L 248., 2019.9.27., 71. o.).
               
               
                  
                     (7)
                  
                        A Tanács (EU) 2019/2138 végrehajtási határozata (2019. december 5.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdése a) pontjától és 168. cikkétől eltérő intézkedések alkalmazására történő felhatalmazásáról szóló 2007/441/EK határozat módosításáról (HL L 324., 2019.12.13., 7. o.).
               
               
                  
                     (8)
                  
                        A Tanács (EU) 2020/1262 végrehajtási határozata (2020. szeptember 4.) a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések alkalmazásának Románia számára történő engedélyezéséről szóló 2012/232/EU végrehajtási határozat módosításáról (HL L 296., 2020.9.10., 6. o.).
               
               
                  
                     (9)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.); a Bizottság e javaslatát 2014. május 21-én visszavonta
                  
                  (HL C 153., 2014.5.21., 3. o.).
               
               
                  
                     (10)
                  
                        HL L 347., 2006.12.11., 1. o. 
               
               
                  
                     (11)
                  
                  
                        A Tanács (EU) 2018/1493 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 44. o.).